CELEX: 32021D1011
Language: el
Date: 2021-06-21 00:00:00
Title: Απόφαση (ΚΕΠΠΑ) 2021/1011 του Συμβουλίου της 21ης Ιουνίου 2021 για τον διορισμό του Ειδικού Εντεταλμένου της Ευρωπαϊκής Ένωσης για το Σαχέλ

22.6.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 222/21
               
            
         ΑΠΟΦΑΣΗ (ΚΕΠΠΑ) 2021/1011 ΤΟΥ ΣΥΜΒΟΥΛΙΟΥ
         της 21ης Ιουνίου 2021
         για τον διορισμό του Ειδικού Εντεταλμένου της Ευρωπαϊκής Ένωσης για το Σαχέλ
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 33 και το άρθρο 31 παράγραφος 2,
         Έχοντας υπόψη την πρόταση του ύπατου εκπροσώπου της Ένωσης για θέματα εξωτερικής πολιτικής και πολιτικής ασφαλείας,
         Εκτιμώντας τα ακόλουθα:
         
                     (1)
                  
                  
                     Στις 7 Δεκεμβρίου 2015 το Συμβούλιο εξέδωσε την απόφαση (ΚΕΠΠΑ) 2015/2274 (1) για τον διορισμό του κ. Ángel LOSADA FERNÁNDEZ ως ειδικού εντεταλμένου της Ευρωπαϊκής Ένωσης (ΕΕΕΕ) για το Σαχέλ.
                  
               
                     (2)
                  
                  
                     Στις 25 Ιουνίου 2018 το Συμβούλιο εξέδωσε την απόφαση (ΚΕΠΠΑ) 2018/906 (2) παρατείνοντας την εντολή του κ. LOSADA FERNÁNDEZ ως ΕΕΕΕ για το Σαχέλ. Η εν λόγω απόφαση τροποποιήθηκε τελευταία με την απόφαση (ΚΕΠΠΑ) 2021/283 του Συμβουλίου (3). Η εντολή του ΕΕΕΕ θα λήξει στις 30 Ιουνίου 2021.
                  
               
                     (3)
                  
                  
                     Θα πρέπει να διοριστεί ένας νέος ΕΕΕΕ για το Σαχέλ για περίοδο 14 μηνών.
                  
               
                     (4)
                  
                  
                     Ο ΕΕΕΕ θα εκτελέσει την εντολή του υπό συνθήκες οι οποίες ενδέχεται να επιδεινωθούν και να εμποδίσουν την επίτευξη των στόχων της εξωτερικής δράσης της Ένωσης, όπως ορίζονται στο άρθρο 21 της Συνθήκης,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Ειδικός εντεταλμένος της Ευρωπαϊκής Ένωσης
            
               1.   Η κ. Emanuela Del Re διορίζεται ως ειδικός εντεταλμένος/ειδική εντεταλμένη της Ευρωπαϊκής Ένωσης (ΕΕΕΕ) για το Σαχέλ από την 1η Ιουλίου 2021 έως τις 31 Αυγούστου 2022. Το Συμβούλιο μπορεί να αποφασίσει να παραταθεί ή να τερματιστεί νωρίτερα η εντολή του ΕΕΕΕ, βάσει αξιολόγησης της Επιτροπής Πολιτικής και Ασφάλειας (ΕΠΑ) και πρότασης του ύπατου εκπροσώπου της Ένωσης για θέματα Εξωτερικής Πολιτικής και Πολιτικής Ασφαλείας (ΥΕ).
            
            
               2.   Για τους σκοπούς της εντολής του ΕΕΕΕ, το Σαχέλ ορίζεται ως περιλαμβάνον την περιοχή η οποία είναι το κύριο γεωγραφικό πεδίο της ολοκληρωμένης στρατηγικής της ΕΕ στο Σαχέλ («στρατηγική») όπως εγκρίθηκε με τα συμπεράσματα του Συμβουλίου της 16ης Απριλίου 2021, δηλαδή τη Μπουρκίνα Φάσο, το Τσαντ, το Μάλι, τη Μαυριτανία και τον Νίγηρα. Ο ΕΕΕΕ θα έχει επίσης επαφές με τις χώρες της λεκάνης της λίμνης Τσαντ και άλλες χώρες και περιφερειακούς ή διεθνείς φορείς πέραν του Σαχέλ, περιλαμβανομένων του Μαγκρέμπ, της Δυτικής Αφρικής και του Κόλπου της Γουινέας, εφόσον κρίνεται σκόπιμο.
            
         
         
            Άρθρο 2
            Στόχοι πολιτικής
            
               1.   Με βάση τους στόχους της στρατηγικής, η εντολή του ΕΕΕΕ είναι να συνεισφέρει ενεργώς και να δίνει προτεραιότητα στις περιφερειακές και διεθνείς προσπάθειες επίτευξης διαρκούς ειρήνης, ασφάλειας, σταθερότητας και βιώσιμης ανάπτυξης στην περιοχή. Ο ΕΕΕΕ επιδιώκει περαιτέρω να ενισχύσει τον αντίκτυπο, την ποιότητα και την προβολή της πολύπλευρης δράσης της Ένωσης στο Σαχέλ.
            
            
               2.   Ο ρόλος του ΕΕΕΕ είναι να συμβάλει στην ανάπτυξη και στην εφαρμογή των προσπαθειών της Ένωσης στην περιοχή με ολοκληρωμένο τρόπο, ειδικότερα στους τομείς της πολιτικής, της ασφάλειας και της ανάπτυξης, και στον συντονισμό όλων των σχετικών μέσων και ενδιαφερομένων φορέων για δράσεις της Ένωσης. Ο ΕΕΕΕ συμβάλλει στην εμβάθυνση της δέσμευσης και των προσπαθειών συντονισμού της Ένωσης με εθνικούς, περιφερειακούς και διεθνείς μηχανισμούς, κυρίως την εταιρική σχέση για την ασφάλεια και τη σταθερότητα στο Σαχέλ (P3S), τη Συμμαχία για το Σαχέλ και τον Συνασπισμό για το Σαχέλ, ως πλαισίου πολιτικής και στρατηγικής συνεργασίας με το Σαχέλ.
            
            
               3.   Η δράση του ΕΕΕΕ επιτελείται σε στενή συνεργασία και στενό συντονισμό με την Ευρωπαϊκή Υπηρεσία Εξωτερικής Δράσης, τις αντιπροσωπείες της Ένωσης, την Επιτροπή, τα κράτη μέλη και άλλους ενδιαφερόμενους φορείς. Ιδιαίτερη έμφαση δίνεται στην ενίσχυση και εμβάθυνση της εταιρικής σχέσης με την G5 του Σαχέλ και στη συμβολή στον διεθνή προβληματισμό σχετικά με τη μόνιμη και προβλέψιμη χρηματοδότηση για τη στήριξη της κοινής δύναμης της G5 του Σαχέλ.
            
         
         
            Άρθρο 3
            Εντολή
            
               1.   Για την επίτευξη των στόχων πολιτικής στο Σαχέλ, η εντολή του ΕΕΕΕ συνίσταται στα εξής:
               
                           α)
                        
                        
                           να συνεισφέρει ενεργά στην εφαρμογή της στρατηγικής και στον συντονισμό και την περαιτέρω ανάπτυξη της ολοκληρωμένης προσέγγισης της Ένωσης για τις κρίσεις στην περιοχή, με σκοπό να ενισχύσει τη συνολική συνοχή και αποτελεσματικότητα των ενεργειών της Ένωσης στο Σαχέλ·
                        
                     
                           β)
                        
                        
                           να έχει επαφές, μεταξύ άλλων μέσω διαμεσολαβητικής διπλωματίας, με όλους τους εμπλεκόμενους φορείς της περιοχής, τις κυβερνήσεις, τις περιφερειακές οργανώσεις, ιδίως την G5 του Σαχέλ και την κοινή δύναμη αυτής, τους υπογράφοντες τη συμφωνία για την ειρήνη και τη συμφιλίωση στο Μάλι που προέκυψε από τη διαδικασία του Αλγερίου («συμφωνία ειήνης του Μάλι»), διεθνείς οργανώσεις, την κοινωνία των πολιτών και τη διασπορά, καθώς και τις χώρες του Μαγκρέμπ, του Κόλπου της Γουινέας και της λεκάνης της λίμνης Τσαντ, με σκοπό την προαγωγή των στόχων της Ένωσης και τη συμβολή στην καλύτερη κατανόηση του ρόλου της Ένωσης στο Σαχέλ. Στο πλαίσιο της G5 του Σαχέλ, δίνεται προσοχή, μεταξύ άλλων, στην προώθηση του σεβασμού των ανθρωπίνων δικαιωμάτων και σε μη στρατιωτικά στοιχεία της κοινής της δύναμης, όπως η αστυνομική συνιστώσα·
                        
                     
                           γ)
                        
                        
                           να εκπροσωπεί και να προωθεί τα συμφέροντα και την προβολή της Ένωσης στα σχετικά περιφερειακά και διεθνή φόρουμ και με τη συμμετοχή στην Comité de Suivi της συμφωνίας ειρήνης στο Μάλι, καθώς και σε άλλες εθνικές διαδικασίες σχετικά με τη σταθερότητα στην περιοχή·
                        
                     
                           δ)
                        
                        
                           να διευκολύνει την πλήρως συντονισμένη και ολοκληρωμένη δράση της Ένωσης στην περιοχή με βάση όλα τα σχετικά μέσα, συμπεριλαμβανομένου του Ευρωπαϊκού Μηχανισμού για την Ειρήνη, της αναπτυξιακής συνεργασίας, των δραστηριοτήτων των κρατών μελών και της στήριξης της Ένωσης για τη διαχείριση κρίσεων και την πρόληψη συγκρούσεων μέσω της στρατιωτικής αποστολής της Ευρωπαϊκής Ένωσης για την εκπαίδευση των ενόπλων δυνάμεων του Μάλι (EUTM Mali), της αποστολής της Ευρωπαϊκής Ένωσης ΚΠΑΑ στο Μάλι (EUCAP Sahel Mali), της αποστολής της Ευρωπαϊκής Ένωσης ΚΠΑΑ στον Νίγηρα (EUCAP Sahel Niger) και των προσπαθειών σταθεροποίησης στο πλαίσιο του Συνασπισμού για το Σαχέλ, ιδίως της P3S και της Συμμαχίας για το Σαχέλ και των αντίστοιχων γραμματειών τους·
                        
                     
                           ε)
                        
                        
                           να διατηρεί στενή συνεργασία με τα Ηνωμένα Έθνη (ΗΕ), ιδίως με τον ειδικό αντιπρόσωπο του γενικού γραμματέα για τη Δυτική Αφρική και το Σαχέλ, τον ειδικό συντονιστή για την ανάπτυξη στο Σαχέλ, τον ειδικό αντιπρόσωπο του γενικού γραμματέα και επικεφαλής της πολυδιάστατης ολοκληρωμένης αποστολής σταθεροποίησης των Ηνωμένων Εθνών στο Μάλι (MINUSMA)· την Αφρικανική Ένωση, ιδίως τον ύπατο εκπρόσωπο της Αφρικανικής Ένωσης για το Μάλι και το Σαχέλ, την G5 του Σαχέλ, ιδίως την προεδρία της G5 και τον εκτελεστικό γραμματέα της· τον ύπατο εκπρόσωπο του Συνασπισμού για το Σαχέλ· την Οικονομική Κοινότητα των Δυτικοαφρικανικών Κρατών· την Επιτροπή της Λεκάνης της Λίμνης Τσαντ· την αρχή Liptako-Gourma· και άλλους σημαντικούς εθνικούς, περιφερειακούς και διεθνείς ενδιαφερόμενους φορείς, συμπεριλαμβανομένων άλλων ειδικών απεσταλμένων για το Σαχέλ, καθώς και με τις αρμόδιες αρχές, ιδίως στο Μαγκρέμπ, στο Κέρας της Αφρικής, στον Κόλπο της Γουινέας και στην περιοχή της Μέσης Ανατολής·
                        
                     
                           στ)
                        
                        
                           να προβαίνει στη στενή παρακολούθηση, ανάλυση και υποβολή εκθέσεων σχετικά με τον αντίκτυπο των βαθύτερων αιτίων της αστάθειας και των μακροπρόθεσμων τάσεων στην περιοχή, συμπεριλαμβανομένης της κλιματικής αλλαγής, της απώλειας βιοποικιλότητας, της νομαδικής κτηνοτροφίας, της πρόσβασης σε φυσικούς πόρους, ιδίως σε γη και νερό, καθώς και στην προώθηση της βιώσιμης διαχείρισης των φυσικών πόρων και της σχετικής συνεργασίας που ενισχύουν τη σταθερότητα, και στη στήριξη των προσπαθειών για τον περιορισμό της εξάπλωσης της αστάθειας, δίνοντας ιδιαίτερη προσοχή στις πλέον ευάλωτες περιοχές όσον αφορά την ασφάλεια, ιδίως στις περιοχές Liptako-Gourma και της λίμνης Τσαντ·
                        
                     
                           ζ)
                        
                        
                           να παρακολουθεί στενά τις λοιπές περιφερειακές και διασυνοριακές πτυχές των προβλημάτων που αντιμετωπίζει η περιοχή, συμπεριλαμβανομένης της πανδημίας, της τρομοκρατίας, της ριζοσπαστικοποίησης, του οργανωμένου εγκλήματος, των κυβερνοαπειλών, του λαθρεμπορίου όπλων, της εμπορίας λαθραίας διακίνησης ανθρώπων, του λαθρεμπορίου ναρκωτικών, της ανασφάλειας στη θάλασσα, των προσφυγικών και μεταναστευτικών ροών, καθώς και των συναφών παράνομων οικονομικών ροών·
                        
                     
                           η)
                        
                        
                           να παρακολουθεί στενά τις επιπτώσεις στον ανθρωπιστικό, πολιτικό και αναπτυξιακό τομέα και στον τομέα της ασφάλειας των μεγάλης κλίμακας προσφυγικών και μεταναστευτικών ροών, συμπεριλαμβανομένων των εσωτερικά εκτοπισμένων ατόμων. Κατόπιν αιτήματος, να συμμετέχει σε διαλόγους για τη μετανάστευση με τους σχετικούς ενδιαφερόμενους φορείς και να συμβάλει γενικότερα στην πολιτική της Ένωσης για τη μετανάστευση και τους πρόσφυγες όσον αφορά την περιοχή, σύμφωνα με τις πολιτικές προτεραιότητες της Ένωσης, προκειμένου να συνεχίσει να προωθεί την εποικοδομητική συνεργασία στους τομείς της μετανάστευσης, με βάση τις εποικοδομητικές εταιρικές σχέσεις που καθιερώθηκαν τα τελευταία χρόνια·
                        
                     
                           θ)
                        
                        
                           σε στενή συνεργασία με τον συντονιστή αντιτρομοκρατικής δράσης της ΕΕ, να συμβάλει στην περαιτέρω εφαρμογή της αντιτρομοκρατικής στρατηγικής της ΕΕ, καθώς και των σχετικών συμπερασμάτων του Συμβουλίου για την πρόληψη και την καταπολέμηση της τρομοκρατίας και του βίαιου εξτρεμισμού. Να διατηρεί τακτικές πολιτικές επαφές υψηλού επιπέδου με τις χώρες της περιοχής που πλήττονται από την τρομοκρατία και το διεθνές οργανωμένο έγκλημα και να διασφαλίζει τον κεντρικό ρόλο της Ένωσης στις προσπάθειες καταπολέμησης της τρομοκρατίας, του διεθνούς οργανωμένου εγκλήματος και των βαθύτερων αιτιών τους. Σε αυτό περιλαμβάνονται οι προσπάθειες της Ένωσης να ενισχύσει τη στήριξή της στην περιφερειακή ικανότητα στον τομέα της ασφάλειας μέσω της περιφερειοποίησης των αποστολών της κοινής πολιτικής ασφαλείας και αμύνης (ΚΠΑΑ) και της ενεργού στήριξης για την ανάπτυξη περιφερειακών ικανοτήτων, ιδίως της κοινής δύναμης της G5 του Σαχέλ, του συντονισμού της με διεθνείς παράγοντες, όπως η MINUSMA, και των σχέσεών της με τον τοπικό πληθυσμό, σύμφωνα με τις αποφάσεις 2359 (2017) και 2391 (2017) του Συμβουλίου Ασφαλείας των Ηνωμένων Εθνών·
                        
                     
                           ι)
                        
                        
                           να παρακολουθεί στενά τις επιπτώσεις των ανθρωπιστικών κρίσεων στην περιοχή σε πολιτικό επίπεδο, σε επίπεδο ασφάλειας καθώς και όσον αφορά την ανάπτυξη·
                        
                     
                           ια)
                        
                        
                           να συμβάλει, σε συνεργασία με τον ΕΕΕΕ για τα ανθρώπινα δικαιώματα, στην εφαρμογή της πολιτικής της Ένωσης για τα ανθρώπινα δικαιώματα στην περιοχή, σύμφωνα με το σχέδιο δράσης της Ένωσης για τα ανθρώπινα δικαιώματα και τη δημοκρατία, τις κατευθυντήριες γραμμές της Ένωσης για τα ανθρώπινα δικαιώματα, ιδίως τις κατευθυντήριες γραμμές της ΕΕ για τα παιδιά και τις ένοπλες συγκρούσεις, καθώς και για τη βία κατά των γυναικών και κοριτσιών και την καταπολέμηση κάθε μορφής διακρίσεων εναντίον τους, την πολιτική της Ένωσης για τις γυναίκες, την ειρήνη και την ασφάλεια, σύμφωνα με το σχέδιο δράσης της Ένωσης για τις γυναίκες, την ειρήνη και την ασφάλεια 2019-2024, να καταπολεμά τους αποκλεισμούς και να προωθεί θέματα ισότητας των φύλων κατά τη διαδικασία εθνικής οικοδόμησης, σύμφωνα με την ΑΣΑΗΕ 1325 (2000) και τις μεταγενέστερες αποφάσεις για τις γυναίκες, την ειρήνη και την ασφάλεια, συμπεριλαμβανομένης της ΑΣΑΗΕ 2242 (2015), και να στηρίζει την εφαρμογή της ΑΣΑΗΕ 2250 (2015) για τη νεολαία, την ειρήνη και την ασφάλεια·
                        
                     
                           ιβ)
                        
                        
                           να συνεχίσει να δίνει ιδιαίτερη προσοχή στο σύνολο του τομέα της δικαιοσύνης και στους μηχανισμούς λογοδοσίας για την καταπολέμηση της ατιμωρησίας και την αποκατάσταση της εμπιστοσύνης των πολιτών στο δικαστικό σύστημα. Η συμβολή του ΕΕΕΕ περιλαμβάνει την τακτική παρακολούθηση και υποβολή αναφορών σχετικά με τις εξελίξεις, τη διατύπωση σχετικών συστάσεων και την τακτική επικοινωνία με τις οικείες αρχές στο Μάλι και στην περιοχή, το Γραφείο του Εισαγγελέως του Διεθνούς Ποινικού Δικαστηρίου, το Γραφείο του Ύπατου Αρμοστή για τα Ανθρώπινα Δικαιώματα και συμπράττει με τους υποστηρικτές και παρατηρητές για τα ανθρώπινα δικαιώματα που αναπτύσσουν δράση στην περιοχή·
                        
                     
                           ιγ)
                        
                        
                           μέσω συχνών επαφών στην περιοχή, μεταξύ άλλων με τοπικούς παράγοντες, να αυξάνει τις γνώσεις της Ένωσης σχετικά με τις τοπικές προσδοκίες και τα τοπικά πλαίσια. Βάσει ενδελεχούς και συνεχούς ανάλυσης της κατάστασης, να συμβάλει στον προβληματισμό, στην έγκαιρη αντίδραση και στο στρατηγικό και μακροπρόθεσμο όραμα της Ένωσης στο Σαχέλ·
                        
                     
                           ιδ)
                        
                        
                           να παρακολουθεί και να υποβάλει εκθέσεις σχετικά με τη συμμόρφωση με τις σχετικές ΑΣΑΗΕ, ιδίως τις υπ’ αριθ. 2056 (2012), 2071 (2012), 2085 (2012), 2100 (2013), 2227 (2015), 2295 (2016), 2364 (2017), 2374 (2017), 2359 (2017), 2391 (2017), 2423 (2018), 2432 (2018), 2480 (2019), 2484 (2019), 2531 (2020) και 2541 (2020).
                        
                     
            
               2.   Προς τον σκοπό της εκπλήρωσης της εντολής του, ο ΕΕΕΕ, μεταξύ άλλων:
               
                           α)
                        
                        
                           παρέχει συμβουλές και υποβάλλει εκθέσεις για τον καθορισμό των θέσεων της Ένωσης στα περιφερειακά και διεθνή φόρουμ, ανάλογα με την περίπτωση, με σκοπό την ενεργό προώθηση δράσεων βασισμένων στην εταιρικές σχέσεις και στην αμοιβαία λογοδοσία, καθώς και την ενίσχυση της ολοκληρωμένης προσέγγισης της Ένωσης όσον αφορά το Σαχέλ·
                        
                     
                           β)
                        
                        
                           συμβάλλει στη διατήρηση της εποπτείας όλων των δραστηριοτήτων της Ένωσης και συνεργάζεται στενά με τις σχετικές αντιπροσωπείες της Ένωσης και τα κράτη μέλη.
                        
                     
         
         
            Άρθρο 4
            Εκτέλεση της εντολής
            
               1.   Ο ΕΕΕΕ είναι υπεύθυνος για την εκτέλεση της εντολής και ενεργεί υπό την εξουσία του ΥΕ.
            
            
               2.   Η ΕΠΑ διατηρεί προνομιακή σχέση με τον ΕΕΕΕ και αποτελεί το πρωταρχικό σημείο επαφής του ΕΕΕΕ με το Συμβούλιο. Η ΕΠΑ παρέχει στον ΕΕΕΕ στρατηγική καθοδήγηση και πολιτική κατεύθυνση στο πλαίσιο της εντολής, με την επιφύλαξη των εξουσιών του ΥΕ.
            
            
               3.   Ο ΕΕΕΕ εκτελεί το έργο του σε στενό συντονισμό και συνεργασία με την Ευρωπαϊκή Υπηρεσία Εξωτερικής Δράσης (ΕΥΕΔ) και τις αρμόδιες υπηρείες της.
            
         
         
            Άρθρο 5
            Χρηματοδότηση
            
               1.   Το ποσό δημοσιονομικής αναφοράς που προορίζεται να καλύψει τις δαπάνες που απορρέουν από την εντολή του ΕΕΕΕ για το χρονικό διάστημα από την 1η Ιουλίου 2021 έως τις 31 Αυγούστου 2022, ανέρχεται σε 1 588 000 EUR.
            
            
               2.   Η διαχείριση των δαπανών γίνεται σύμφωνα με τις διαδικασίες και τους κανόνες που ισχύουν για τον γενικό προϋπολογισμό της Ένωσης.
            
            
               3.   Η διαχείριση των δαπανών αποτελεί αντικείμενο σύμβασης μεταξύ του ΕΕΕΕ και της Επιτροπής. Ο ΕΕΕΕ είναι υπόλογος στην Επιτροπή για όλες τις δαπάνες.
            
         
         
            Άρθρο 6
            Σύσταση και σύνθεση της ομάδας
            
               1.   Ο ΕΕΕΕ είναι υπεύθυνος για τη σύσταση της ομάδας του, εντός των ορίων της εντολής και των αντίστοιχων διαθέσιμων οικονομικών μέσων. Η ομάδα διαθέτει την εμπειρογνωμοσύνη σε ειδικά ζητήματα πολιτικής, όπως απαιτείται βάσει της εντολής. Ο ΕΕΕΕ ενημερώνει αμέσως το Συμβούλιο και την Επιτροπή για τη σύνθεση της ομάδας.
            
            
               2.   Τα κράτη μέλη, τα θεσμικά όργανα της Ένωσης και η ΕΥΕΔ δύνανται να προτείνουν την απόσπαση προσωπικού στην υπηρεσία του ΕΕΕΕ. Οι μισθοί αυτού του αποσπασμένου προσωπικού καλύπτονται από το εκάστοτε κράτος μέλος, το εκάστοτε θεσμικό όργανο της Ένωσης ή την ΕΥΕΔ, αντίστοιχα. Οι εμπειρογνώμονες που αποσπώνται από κράτη μέλη στα θεσμικά όργανα της Ένωσης ή στην ΕΥΕΔ μπορούν επίσης να τοποθετηθούν στην υπηρεσία του ΕΕΕΕ. Το διεθνές συμβασιούχο προσωπικό έχει την ιθαγένεια κράτους μέλους.
            
            
               3.   Όλο το αποσπασμένο προσωπικό τελεί υπό τη διοικητική εξουσία του αποστέλλοντος κράτους μέλους ή θεσμικού οργάνου της Ένωσης ή της ΕΥΕΔ, ασκεί δε τα καθήκοντά του και ενεργεί προς το συμφέρον της εντολής του ΕΕΕΕ.
            
            
               4.   Το προσωπικό του ΕΕΕΕ συστεγάζεται με τις αρμόδιες υπηρεσίες της ΕΥΕΔ ή τις αντιπροσωπείες της Ένωσης προκειμένου να εξασφαλίζονται η συνοχή και η συνεκτικότητα των αντίστοιχων δραστηριοτήτων τους.
            
         
         
            Άρθρο 7
            Προνόμια και ασυλίες του ΕΕΕΕ και του προσωπικού του ΕΕΕΕ
            Τα προνόμια, οι ασυλίες και οι λοιπές εγγυήσεις που απαιτούνται για την εκτέλεση και την ομαλή διεξαγωγή της αποστολής του ΕΕΕΕ και των μελών του προσωπικού του συμφωνούνται από κοινού με τις χώρες υποδοχής, ανάλογα με την περίπτωση. Τα κράτη μέλη και η ΕΥΕΔ παρέχουν την απαιτούμενη υποστήριξη για τον σκοπό αυτό.
         
         
            Άρθρο 8
            Ασφάλεια των διαβαθμισμένων πληροφοριών της ΕΕ
            Ο ΕΕΕΕ και τα μέλη της ομάδας του τηρούν τις αρχές και τις ελάχιστες προδιαγραφές ασφάλειας που ορίζονται στην απόφαση 2013/488/ΕΕ του Συμβουλίου (4).
         
         
            Άρθρο 9
            Πρόσβαση σε πληροφορίες και υλικοτεχνική υποστήριξη
            
               1.   Τα κράτη μέλη, η Επιτροπή, η ΕΥΕΔ και η Γενική Γραμματεία του Συμβουλίου εξασφαλίζουν την πρόσβαση του ΕΕΕΕ σε κάθε σχετική πληροφορία.
            
            
               2.   Οι αντιπροσωπείες της Ένωσης στην περιοχή και/ή τα κράτη μέλη παρέχουν, εφόσον χρειάζεται, υλικοτεχνική υποστήριξη στην περιοχή.
            
         
         
            Άρθρο 10
            Ασφάλεια
            Σύμφωνα με την πολιτική της Ένωσης για την ασφάλεια του προσωπικού που αναπτύσσεται εκτός της Ένωσης και εκτελεί επιχειρησιακά καθήκοντα δυνάμει του τίτλου V της Συνθήκης, ο ΕΕΕΕ λαμβάνει κάθε ευλόγως εφαρμόσιμο μέτρο, σύμφωνα με την εντολή του και την κατάσταση της ασφάλειας στην περιοχή ευθύνης, για την ασφάλεια όλου του προσωπικού που τελεί υπό την άμεση εξουσία του ΕΕΕΕ, συγκεκριμένα δε:
            
                        α)
                     
                     
                        καταρτίζει συγκεκριμένο σχέδιο ασφάλειας, βάσει καθοδήγησης της ΕΥΕΔ, με ειδικά μέτρα ασφάλειας από υλική, οργανωτική και διαδικαστική άποψη που διέπουν τη διαχείριση της ασφάλειας κινήσεων του προσωπικού προς την περιοχή ευθύνης και εντός αυτής, καθώς και τη διαχείριση συμβάντων που αφορούν την ασφάλεια, και συμπεριλαμβανομένου ενός σχεδίου έκτακτης ανάγκης και εκκένωσης·
                     
                  
                        β)
                     
                     
                        εξασφαλίζει ότι όλο το προσωπικό που αναπτύσσεται εκτός της Ένωσης διαθέτει ασφαλιστική κάλυψη έναντι υψηλού κινδύνου, όπως απαιτείται λόγω των συνθηκών στην περιοχή ευθύνης·
                     
                  
                        γ)
                     
                     
                        εξασφαλίζει ότι όλα τα μέλη της ομάδας του ΕΕΕΕ που αναπτύσσονται εκτός της Ένωσης, συμπεριλαμβανομένου του προσωπικού που προσλαμβάνεται επιτόπου, έχουν λάβει κατάλληλη κατάρτιση όσον αφορά την ασφάλεια προτού ή μόλις φθάσουν στην περιοχή ευθύνης, με βάση τις διαβαθμίσεις κινδύνου που έχουν οριστεί από την ΕΥΕΔ για την περιοχή αυτή·
                     
                  
                        δ)
                     
                     
                        μεριμνά για την εφαρμογή όλων των συμπεφωνημένων συστάσεων που διατυπώνονται στα πλαίσια των τακτικών αξιολογήσεων ασφαλείας και υποβάλλει στον ΥΕ, το Συμβούλιο και την Επιτροπή γραπτές εκθέσεις για την εφαρμογή τους και για άλλα ζητήματα ασφάλειας στο πλαίσιο της έκθεσης προόδου και τελικής συγκεφαλαιωτικής έκθεσης.
                     
                  
         
            Άρθρο 11
            Υποβολή εκθέσεων
            Ο ΕΕΕΕ υποβάλλει τακτικά προφορικές και γραπτές εκθέσεις στον ΥΕ και την ΕΠΑ. Ο ΕΕΕΕ υποβάλλει επίσης έκθεση, ανάλογα με τις ανάγκες, σε ομάδες εργασίας του Συμβουλίου. Οι τακτικές εκθέσεις διανέμονται μέσω του δικτύου COREU. Ο ΕΕΕΕ μπορεί να υποβάλλει εκθέσεις στο Συμβούλιο Εξωτερικών Υποθέσεων. Σύμφωνα με το άρθρο 36 της Συνθήκης, ο ΕΕΕΕ μπορεί να συμμετέχει στην ενημέρωση του Ευρωπαϊκού Κοινοβουλίου.
         
         
            Άρθρο 12
            Συντονισμός
            
               1.   Στο πλαίσιο της στρατηγικής, ο ΕΕΕΕ προωθεί την ενότητα, τη συνοχή και την αποτελεσματικότητα της δράσης της Ένωσης και μεριμνά ώστε όλα τα μέσα της Ένωσης και οι δράσεις των κρατών μελών να χρησιμοποιούνται συνεκτικά για την επίτευξη των στόχων πολιτικής της Ένωσης. Κατά περίπτωση, επιδιώκεται η συνεργασία με τα κράτη μέλη. Οι δραστηριότητες του ΕΕΕΕ συντονίζονται με εκείνες των αντιπροσωπειών της Ένωσης και της Επιτροπής, καθώς και άλλων ΕΕΕΕ που δραστηριοποιούνται στην περιοχή. Ο ΕΕΕΕ ενημερώνει τακτικά τις αντιπροσωπείες της Ένωσης και τις αποστολές των κρατών μελών στην περιοχή.
            
            
               2.   Επιτόπου, διατηρείται στενή επαφή με τους αρμόδιους αρχηγούς αποστολών των κρατών μελών, τους επικεφαλής των αντιπροσωπειών της Ένωσης και τους αρχηγούς των αποστολών ΚΠΑΑ. Αυτοί καταβάλλουν κάθε προσπάθεια προκειμένου να επικουρούν τον ΕΕΕΕ στην εκτέλεση της εντολής. Ο ΕΕΕΕ, σε στενό συντονισμό με τις σχετικές αντιπροσωπείες της Ένωσης, παρέχει τοπική πολιτική καθοδήγηση στους αρχηγούς των αποστολών EUCAP Sahel Niger και EUCAP Sahel Mali και στον διοικητή της αποστολής EUTM Mali. Ο ΕΕΕΕ, ο διοικητής της αποστολής EUTM Μάλι και ο διοικητής μη στρατιωτικών επιχειρήσεων διαβουλεύονται ανάλογα με τις ανάγκες. Ο ΕΕΕΕ αναπτύσσει επίσης επαφές επιτόπου με άλλους διεθνείς και περιφερειακούς παράγοντες.
            
         
         
            Άρθρο 13
            Συνδρομή σε σχέση με αξιώσεις
            Ο ΕΕΕΕ και το προσωπικό του ΕΕΕΕ παρέχουν συνδρομή χορηγώντας στοιχεία για να ανταποκριθούν σε τυχόν αξιώσεις και υποχρεώσεις που απορρέουν από τις εντολές των προηγούμενων ΕΕΕΕ για το Σαχέλ και παρέχουν διοικητική συνδρομή και πρόσβαση στους οικείους φακέλους για τους σκοπούς αυτούς.
         
         
            Άρθρο 14
            Επανεξέταση
            Η εφαρμογή της παρούσας απόφασης και η συνεκτικότητά της με άλλες συμβολές της Ένωσης στην περιοχή υπόκεινται σε τακτική επανεξέταση. Ο ΕΕΕΕ υποβάλλει στον ΥΕ, το Συμβούλιο και την Επιτροπή τακτικές εκθέσεις προόδου και τελική συγκεφαλαιωτική έκθεση για την εκτέλεση της εντολής έως τις 31 Μαΐου 2022.
         
         
            Άρθρο 15
            Έναρξη ισχύος
            Η παρούσα απόφαση αρχίζει να ισχύει την ημέρα της έκδοσής της.
         
         
            Λουξεμβούργο, 21 Ιουνίου 2021.
            
               
                  Για το Συμβούλιο
               
               
                  Ο Πρόεδρος
               
               J. BORRELL FONTELLES
            
         
         
            (1)  Απόφαση (ΚΕΠΠΑ) 2015/2274 του Συμβουλίου, της 7ης Δεκεμβρίου 2015, για τον διορισμό του ειδικού εντεταλμένου της Ευρωπαϊκής Ένωσης για το Σαχέλ (ΕΕ L 322 της 8.12.2015, σ. 44).
         
            (2)  Απόφαση (ΚΕΠΠΑ) 2018/906 του Συμβουλίου, της 25ης Ιουνίου 2018, για την παράταση της εντολής του ειδικού εντεταλμένου της Ευρωπαϊκής Ένωσης για το Σαχέλ (ΕΕ L 161 της 26.6.2018, σ. 22).
         
            (3)  Απόφαση (ΚΕΠΠΑ) 2021/283 του Συμβουλίου, της 22ας Φεβρουαρίου 2021, για την τροποποίηση της απόφασης (ΚΕΠΠΑ) 2018/906 για την παράταση της εντολής του Ειδικού Εντεταλμένου της Ευρωπαϊκής Ένωσης για το Σαχέλ (ΕΕ L 62 της 23.2.2021, σ. 47).
         
            (4)  Απόφαση 2013/488/ΕΕ του Συμβουλίου, της 23ης Σεπτεμβρίου 2013, σχετικά με τους κανόνες ασφαλείας για την προστασία των διαβαθμισμένων πληροφοριών της ΕΕ (ΕΕ L 274 της 15.10.2013, σ. 1).